รัฐมนตรีช่วยว่าการกระทรวงสาธารณสุข ยืนยันกระทรวงสาธารณสุขจัดทำงบประมาณตามกรอบพระราชกำหนดกู้เงินที่ได้รับ 45,000 ล้านบาท
รัฐมนตรีช่วยว่าการกระทรวงสาธารณสุข ยืนยันกระทรวงสาธารณสุขจัดทำงบประมาณตามกรอบพระราชกำหนดกู้เงินที่ได้รับ 45,000 ล้านบาท นายสาธิต ปิตุเตชะ รัฐมนตรีช่วยว่าการกระทรวงสาธารณสุข ชี้แจงต่อที่ประชุมสภาผู้แทนราษฎรถึงงบประมาณในส่วนที่กระทรวงสาธารณสุขได้รับ จำนวน 45,000 ล้านบาท ว่า ในส่วนของกระทรวงสาธารณสุขยังไม่ได้มีการปรับลดงบประมาณ แต่ได้มีการประชุมเพื่อพิจารณากรอบโดยให้ความสำคัญในการจัดสรรงบประมาณตามกรอบพระราชกำหนดกู้เงิน 5 กรอบใหญ่ คือ 1. การเพิ่มค่าตอบแทน อสม. คนละ 500 บาท เป็นวงเงิน 10,000 ล้านบาท 2. ค่าใช้จ่ายในการตรวจรักษาผู้ติดเชื้อและผู้ป่วยโรคโควิด-19 ฟรีไม่ว่าจะเป็นสิทธิบัตรทอง วงเงิน 10,000 ล้านบาท หรือตามสิทธิ์ที่ทุกคนมีอยู่เพื่อรองรับประชาชนที่ถูกเลิกจ้างเป็นผู้ว่างงาน ซึ่งจะมีการเปลี่ยนสิทธิประกันสังคมมาเป็นใช้สิทธิบัตรทอง 3. ค่าใช้จ่ายสำรองกรณีเกิดเหตุระบาดในช่วง16 เดือนที่อยู่ระหว่างจัดหาวัคซีน ยา เวชภัณฑ์ เบี้ยเลี้ยงสำหรับบุคลากรทางการแพทย์ ค่าใช้จ่ายใน ศูนย์กักกันตัวของรัฐ (StateQuarantine) พัฒนาระบบไอทีในการบริการประชาชนและผู้ป่วยที่เข้าใช้สถานพยาบาล ลดความเสี่ยงในการแพร่เชื้อ ประมาณ 10,000 ล้านบาท 4. ค่าใช้จ่ายในการพัฒนาเพิ่มประสิทธิภาพของโรงพยาบาลทุกระดับ ตั้งแต่โรงพยาบาลส่งเสริมสุขภาพตำบล (รพ.สต.) โรงพยาบาลชุมชน โรงพยาบาลประจำจังหวัด โรงพยาบาลศูนย์ โรงพยาบาลเฉพาะทาง รวมถึงส่งเสริมให้มีห้องแลปในทุกโรงพยาบาลประจำจังหวัดเพื่อรองรับการตรวจวินิจฉัยโรคในอนาคต วงเงิน 10,000 ล้านบาท และ 5. ค่าใช้จ่ายความสามารถในการพัฒนาทางการแพทย์ ระบบสาธารณสุขหน่วยงานนอกสังกัดกระทรวงสาธารณสุข วงเงิน 5,000 ล้านบาท โดยยืนยันว่า การจัดทำงบประมาณจัดทำตามกรอบเงินกู้ที่ให้อำนาจกระทรวงจัดสรรเพื่อสนับสนุนป้องกันการแพร่ระบาดโรคโควิด-19 เป็นการจัดทำงบที่ต้องถูกใช้ด้วยความครอบคลุมรอบครอบ เกิดประโยชน์สูงสุด